El marc competencial en matèria de regulació i ordenació de les seves finances derivat de l'article 211 de l'Estatut, atribueix a la Generalitat, en l'àmbit de les seves competències exclusives i d'una manera íntegra, la potestat legislativa, la reglamentària i la funció executiva mitjançant les quals pot establir la gestió pressupostària d'un òrgan de l'Administració de la Generalitat.
També el marc competencial en matèria d'agricultura, ramaderia i pesca derivat de l'article 116, en concordança amb l'article 110 de l'Estatut, atribueix a la Generalitat, en l'àmbit de les seves competències exclusives i d'una manera íntegra, la potestat legislativa, la reglamentària i la funció executiva mitjançant les quals pot establir polítiques pròpies.
Aquest Decret dóna compliment al que preveu la disposició addicional primera de la Llei 5/2012, del 20 de març, de mesures fiscals, financeres i administratives i de creació de l'impost sobre les estades en establiments turístic, que faculta el Govern per establir que el Laboratori Agroalimentari del Departament d'Agricultura, Ramaderia, Pesca, Alimentació i Medi Natural tingui règim d'autonomia econòmica.
El 50% del pressupost que anualment executa el Laboratori Agroalimentari correspon a despesa menor del capítol II la qual cosa implica la gestió i el tràmit d'un important nombre d'expedients i factures.
En aquest procés hi intervenen diferents unitats administratives externes al laboratori que no permeten una optimització del procés i fan que els costos que se'n deriven siguin elevats.
Ateses les característiques de la tasca analítica que duu a terme el Laboratori Agroalimentari, en què sovint ha de fer front a demandes analítiques no planificades o la necessitat de disposar de productes i serveis de manera urgent, com és el cas dels serveis d'assistència tècnica per reparació, manteniment i/o calibratge d'equips d'anàlisis, és necessari que el laboratori pugui fer front a la despesa econòmica amb celeritat i immediatesa.
En cas contrari el funcionament del laboratori es veu afectat i en conseqüència, el servei prestat.
La sistemàtica de treball amb autonomia econòmica ha de permetre al laboratori recórrer a proveïdors que s'adaptin als terminis de pagament amb ofertes més econòmiques, la qual cosa té una repercussió positiva en la despesa i per tant una afectació pressupostària significativa.
El Laboratori Agroalimentari té com a missió satisfer els seus clients i/o usuaris amb els productes i serveis que ofereix i per aquest motiu disposa de pautes d'actuació basades en processos que promouen una orientació a la millora de l'eficàcia del sistema de gestió de la qualitat que té implantat i acreditat.
La tasca de control pressupostari que es realitza actualment des del laboratori segueix un model estandarditzat conforme a nomes ISO.
Qualsevol canvi en el sistema de gestió ha de mantenir els criteris i els requisits que demostren que laboratori pot satisfer els seus clients i/o usuaris pels productes i serveis que ofereix.
La gestió del laboratori amb autonomia econòmica possibilita que aquest pugui disposar dels ingressos relatius als preus públics cobrats pel seu servei.
Els ingressos anuals estimats en concepte de preus públics representen un 40% de la despesa menor del laboratori.
El fet de disposar directament dels ingressos pels serveis prestats possibilita fer front a una demanda analítica més gran.
En la gestió econòmica sense autonomia no es poden satisfer determinades demandes analítiques (com és el cas de les anàlisis sensorials dels olis d'oliva verge) pel fet que amb el pressupost tancat el nombre d'anàlisi que el laboratori pot oferir és limitat.
A més servei analític més despesa de funcionament i això es pot veure compensat per la generació d'ingressos i l'autonomia econòmica.
El règim d'autonomia del Laboratori Agroalimentari s'ha de desenvolupar per reglament.
Per tot això, a proposta del conseller d'Agricultura, Ramaderia, Pesca, Alimentació i Medi Natural, d'acord amb el dictamen de la Comissió Jurídica Assessora, i amb la deliberació prèvia del Govern,
1.1 Aquest Decret té per objecte regular el règim d'autonomia econòmica del Laboratori Agroalimentari de la Direcció General d'Alimentació, Qualitat i Indústries Agroalimentàries del Departament d'Agricultura, Ramaderia, Pesca, Alimentació i Medi Natural.
1.2 A efectes d'aquest Decret, es consideren centres del Laboratori Agroalimentari els següents:
c) Panell de Tast Oficial d'olis verges d'oliva de Catalunya.
Són objecte de gestió econòmica en règim d'autonomia els ingressos següents:
a) Les assignacions, amb càrrec als pressupostos de la Generalitat de Catalunya i, si s'escau, d'altres administracions públiques o d'altres entitats per atendre les despeses derivades de la prestació dels serveis del Laboratori.
b) Els preus públics corresponents a la prestació dels serveis.
c) Els ingressos obtinguts per la venda de productes generats en la seva activitat normal, de mobiliari obsolet o deteriorat o de la utilització d'instal·lacions, d'immobles i de material que els hagi estat assignat.
d) Les indemnitzacions per assegurances.
e) Les subvencions que puguin rebre, derivades de la prestació dels serveis del Laboratori.
f) Els ingressos originals per cursets, jornades, campanyes, exposicions, congressos i altres activitats organitzades pel Laboratori Agroalimentari.
g) Les taxes corresponents a la prestació de serveis.
h) Els ingressos generats per la venda d'impresos, publicacions, servei de fotocòpies i d'altres serveis administratius.
i) Els romanents, derivats de la prestació de serveis pel Laboratori, d'exercicis anteriors, d'acord amb el que preveu l'article 37 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
j) Els ingressos financers dels comptes corrents.
k) Els ingressos provinents dels convenis subscrits pel departament competent en matèria d'agricultura, ramaderia, pesca, alimentació i medi natural mitjançant el Laboratori Agroalimentari.
l) Els ingressos derivats de la realització d'auditories de sistemes de qualitat conforme a normes estandarditzades.
3.1 Els ingressos provinents de la gestió econòmica del Laboratori Agroalimentari s'han de destinar a subvenir les despeses del seu funcionament i activitat, manteniment i conservació dels seus equipaments.
3.2 L'òrgan gestor del Laboratori Agroalimentari autoritza les despeses següents:
a) Les despeses generades pels equipaments propis.
b) Les despeses generades per l'edició i el subministrament de materials de promoció i divulgació.
c) Les despeses generades per la realització d'activitats destinades a la recerca, l'educació i la formació.
d) Les despeses generades per la gestió, activitat, funcionament, manteniment i conservació del Laboratori Agroalimentari.
e) Les despeses generades pels drets d'assistència del Personal del Laboratori Agroalimentari a sessions d'òrgans col·legiats de l'Administració incloses les sessions de Tast del Panell de Tast Oficial d'Olis Verges d'Oliva de Catalunya.
El procediment per fixar els preus dels serveis o productes del Laboratori Agroalimentari es regeix per la legislació general aplicable a la fixació de preus per part de l'Administració de la Generalitat.
5.1 Un cop aprovats els pressupostos de la Generalitat per a cada exercici econòmic i vistes les previsions d'ingressos procedents de la gestió pròpia del Laboratori Agroalimentari, el director general de la direcció general competent en matèria d'alimentació i qualitat agroalimentària, en l'àmbit de les seves competènciesn distribueix l'assignació que li correspon a partir de la qual es du a terme l'elaboració del pressupost del Laboratori.
5.2 El pressupost és anual i únic, i reflecteix tots els ingressos i totes les despeses degudament agrupats.
Els ingressos de gestió previstos per al laboratori que excedeixen les seves previsions de despeses per a l'exercici econòmic corresponent poden ser assignats a un altre organisme de la mateixa naturalesa amb previsió d'ingressos insuficient.
5.3 La Direcció del Laboratori proposa el projecte de pressupost al director general al qual està adscrit perquè aquest l'aprovi.
Qualsevol modificació del pressupost ha de ser aprovada pel director general corresponent.
6.1 Els fons econòmics han de ser ingressats en un únic compte, autoritzat pel departament competent en matèria d'economia.
6.2 L'autorització de les despeses, l'ordenació dels pagaments i la facultat de contractació correspon mancomunadament a la persona que designi el director general corresponent i a la Direcció del Laboratori.
6.3 La disposició dels fons a què fa referència l'apartat 1 d'aquest article està subjecte a les limitacions següents:
a) No es poden subscriure contractes de contingut patrimonial, ni contractar personal.
b) S'han de tramitar mitjançant expedient de contractació les despeses que sobrepassin l'import establert a les lleis anuals de pressupostos de la Generalitat de Catalunya i les autoritzacions fixades a la normativa específica corresponent.
c) No es poden comprometre despeses superiors al pressupost vigent, realitzar pagaments sense la confirmació prèvia de l'ingrés ni comprometre despesa en exercicis futurs.
6.4 Correspon també a la direcció del Laboratori l'ordenació, custòdia i cura dels llibres i dels arxius que han de recollir tot el que es deriva de la gestió econòmica.
Justificació d'execució i la liquidació del pressupost
7.1 Dins del primer quadrimestre de cada any, el director general al qual correspongui ha de trametre al secretari general del departament competent en matèria d'agricultura, ramaderia, pesca, alimentació i medi natural la liquidació del pressupost del Laboratori Agroalimentari.
A aquests efectes ha de presentar la justificació dels ingressos i el compte de gestió econòmica de cadascun d'aquests.
7.2 La justificació es fa per certificació emesa per la Direcció del Laboratori, on han de constar l'origen dels ingressos i l'aplicació donada als recursos totals del laboratori i a la qual cal adjuntar els documents que amb aquesta finalitat estableixin els departaments competents en matèria d'economia i d'agricultura, ramaderia, pesca, alimentació i medi natural.
Els justificants de despesa els ha de mantenir en custòdia la Direcció del Laboratori durant un període mínim de cinc anys.
Aquests justificants s'han de presentar a la Intervenció General de la Generalitat de Catalunya per a les comprovacions que consideri adients.
7.3 L'aprovació de la liquidació del pressupost del laboratori correspon al conseller del departament competent en matèria d'agricultura, ramaderia, pesca, alimentació i medi natural.
Barcelona, 23 d'octubre de 2012